Document ID: 32009R0560

KOMISJONI MÄÄRUS (EÜ) nr 560/2009,
26. juuni 2009,
millega muudetakse määrust (EÜ) nr 874/2004, millega kehtestatakse tippdomeeni .eu rakendamise ja kasutamise üldeeskirjad ning selle registreerimise põhimõtted
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 22. aprilli 2002. aasta määrust (EÜ) nr 733/2002 tippdomeeni .eu kasutuselevõtu kohta, (1) eriti selle artikli 5 lõiget 1,
olles konsulteerinud registriga vastavalt määruse (EÜ) nr 733/2002 artikli 5 lõikele 1
ning arvestades järgmist:
(1)
Komisjoni määruse (EÜ) nr 874/2004 (2) artikli 6 kolmandas lõigus on sätestatud, et register registreerib domeeninimesid ametlike keelte kõiki alfabeetilisi tähemärke kasutades, kui piisavad rahvusvahelised standardid muutuvad kättesaadavaks.
(2)
Ühenduse ametlikud keeled sisaldavad rohkem alfabeetilisi tähemärke kui need, mis olid määruse (EÜ) nr 874/2004 IV peatükis sätestatud etapiviisilise registreerimise alguses registreerimiseks kättesaadavad.
(3)
Praegu on tehniliselt võimalik registreerida ühenduse ametlikes keeltes nimesid tippdomeeni .eu all, kasutades ka selliseid alfabeetilisi tähemärke, mis ei olnud sel ajal registreerimiseks kättesaadavad.
(4)
Tuleb tagada, et huvitatud isikud oleksid uutest tähemärkidest teavitatud enne, kui need muutuvad kättesaadavaks tippdomeeni .eu all nimede registreerimiseks. Seepärast peaks register avaldama eelnevalt teavet alfabeetiliste tähemärkide kohta, mis lisatakse tippdomeeni .eu all nimede registreerimiseks juba kättesaadavatele tähemärkidele.
(5)
Määruse (EÜ) nr 874/2004 artikli 9 teise lõigu kohaselt on komisjon taotlenud, et register registreeriks teatavad ühenduse asutustele ja organitele kasutamiseks mõeldud domeeninimed otse tippdomeeni .eu all. Kuna praegu on tehniliselt võimalik registreerida ühenduse ametlikes keeltes nimesid tippdomeeni .eu all, kasutades ka selliseid alfabeetilisi tähemärke, mis ei olnud määruse (EÜ) nr 874/2004 IV peatükis sätestatud etapiviisilise registreerimise alguses registreerimiseks kättesaadavad, tuleks anda komisjonile võimalus taotleda registrilt kõnealuseid tähemärke sisaldavate nimede registreerimist lisaks juba eelnevalt taotletud nimedele.
(6)
Liikmesriigid, kandidaatriigid ja Euroopa Majanduspiirkonda kuuluvad riigid on taotlenud oma nimede registreerimist või reserveerimist vastavalt määruse (EÜ) nr 874/2004 artiklile 8. Asjaomased nimed on loetletud määruse (EÜ) nr 874/2004 lisas. Kuna praegu on tehniliselt võimalik registreerida nimesid tippdomeeni .eu all, kasutades ka selliseid ühenduse ametlike keelte alfabeetilisi tähemärke, mis ei olnud määruse (EÜ) nr 874/2004 IV peatükis sätestatud etapiviisilise registreerimise alguses registreerimiseks kättesaadavad, on teatavad riigid taotlenud kõnealuste loetelude muutmist.
(7)
Seega on vaja määruse (EÜ) nr 874/2004 lisas esitatud loetelusid ajakohastada, et võtta nõuetekohaselt arvesse nimesid, mis sisaldavad varem kättesaamatuid tähemärke.
(8)
Seepärast tuleks määrust (EÜ) nr 874/2004 vastavalt muuta.
(9)
Kuna Euroopa kodanike ja ettevõtjate huvides on hakata võimalikult kiiresti registreerima ühenduse ametlikes keeltes nimesid tippdomeeni .eu all, kasutades selliseid alfabeetilisi tähemärke, mis ei olnud määruse (EÜ) nr 874/2004 IV peatükis sätestatud etapiviisilise registreerimise alguses registreerimiseks kättesaadavad, ei tohiks käesoleva määruse jõustamisega asjatult viivitada.
(10)
Käesoleva määrusega ette nähtud meetmed on kooskõlas sidekomitee arvamusega, (3)
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 874/2004 muudetakse järgmiselt.
1)
Artiklit 6 muudetakse järgmiselt.
a)
Esimene, teine ja kolmas lõik muudetakse lõigeteks 1, 2 ja 3.
b)
Neljas lõik asendatakse järgmisega:
„4. Kui muutub tehniliselt võimalikuks registreerida ametlikes keeltes nimesid tippdomeeni .eu all, kasutades selliseid alfabeetilisi tähemärke, mis ei olnud IV peatükis sätestatud etapiviisilise registreerimise alguses registreerimiseks kättesaadavad, teatab register oma veebisaidil, et tippdomeeni .eu all on võimalik registreerida kõnealuseid tähemärke sisaldavaid nimesid.
Teade sisaldab asjaomaste tähemärkide loetelu ning selles sätestatakse kuupäev, millest alates on võimalik registreerida .eu domeeninimesid kõnealuseid tähemärke kasutades.
Teade avaldatakse hiljemalt kolm kuud enne kõnealust kuupäeva.
5. Registrilt ei tohi nõuda funktsioonide täitmist muudes kui ametlikes keeltes.”
2)
Artiklit 9 muudetakse järgmiselt.
a)
Esimene ja teine lõik muudetakse lõigeteks 1 ja 2.
b)
Lisatakse lõige 3:
„3. Kui muutub tehniliselt võimalikuks registreerida ametlikes keeltes nimesid tippdomeeni .eu all, kasutades selliseid alfabeetilisi tähemärke, mis ei olnud IV peatükis sätestatud etapiviisilise registreerimise alguses registreerimiseks kättesaadavad, teavitab register sellest komisjoni.
Kõnealune teatis edastatakse hiljemalt üks kuu enne artikli 6 lõikes 4 osutatud teadet ning selles esitatakse teate kuupäev.
Hiljemalt kümme tööpäeva enne artikli 6 lõike 4 kohaselt esitatud teates osutatud kuupäeva palub komisjon registril registreerida otse tippdomeeni .eu all kõik domeeninimed, mis sisaldavad üht või mitut tähemärki, mida ta soovib ühenduse asutustele ja organitele kasutamiseks reserveerida.”
3)
Artikli 11 neljandas lõigus asendatakse viide artikli 6 kolmandale lõigule viitega artikli 6 lõikele 3.
4)
Artikli 12 lõike 1 esimeses lõigus asendatakse viide artikli 6 esimesele lõigule viitega artikli 6 lõikele 1.
5)
Lisa asendatakse käesoleva määruse lisaga.
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 26. juuni 2009

Labels: 12
7
15